**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί Αστυνομίας (Τροποποιητικός) (Αρ. 5) Νόμος του 2022» και τους κανονισμούς «Οι περί Αστυνομίας (Προαγωγές Εξειδικευμένων Μελών) (Τροποποιητικοί) Κανονισμοί του 2022»**

**Παρόντες:**

Νίκος Τορναρίτης, πρόεδρος Χριστιάνα Ερωτοκρίτου

Φωτεινή Τσιρίδου Πανίκος Λεωνίδου

Νίκος Γεωργίου Σωτήρης Ιωάννου

Άριστος Δαμιανού Κωστής Ευσταθίου

Ανδρέας Πασιουρτίδης Χαράλαμπος Θεοπέμπτου

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο και τους πιο πάνω κανονισμούς σε δύο συνεδρίες της, οι οποίες πραγματοποιήθηκαν στις 12 και 19 Οκτωβρίου 2022. Στην πρώτη συνεδρία της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Δικαιοσύνης και Δημοσίας Τάξεως, της Αστυνομίας Κύπρου, του Συνδέσμου Αστυνομίας Κύπρου (ΣΑΚ) και του Κλάδου Αστυνομικού Σώματος ΙΣΟΤΗΤΑ.

 Σημειώνεται ότι στο στάδιο της συζήτησης του νομοσχεδίου και των κανονισμών παρευρέθηκε επίσης το μέλος της επιτροπής κ. Γιώργος Κουκουμάς.

 Σκοπός του νομοσχεδίου είναι η τροποποίηση του περί Αστυνομίας Νόμου, ώστε να καταστεί σαφέστερη και πιο αποτελεσματική η εφαρμογή της διαδικασίας προαγωγής των εξειδικευμένων μελών της Αστυνομίας στον βαθμό του Αστυνόμου Α΄.

 Ειδικότερα, με τις προτεινόμενες ρυθμίσεις οι θέσεις προαγωγής των εξειδικευμένων μελών της Αστυνομίας Κύπρου στον βαθμό Αστυνόμου Α΄, οι οποίες προβλέπονται στον εκάστοτε εν ισχύι κρατικό προϋπολογισμό, θα δύναται να πληρωθούν μόνο από μέλος που ανήκει στην αντίστοιχη κατηγορία/ομάδα και υπηρετεί στον βαθμό Αστυνόμου Β΄.

 Σκοπός των κανονισμών, οι οποίοι εκδίδονται δυνάμει των άρθρων 13 και 17Α του περί Αστυνομίας Νόμου, είναι η τροποποίηση των περί Αστυνομίας (Προαγωγές Εξειδικευμένων Μελών) Κανονισμών, ώστε να ρυθμιστούν τα απαιτούμενα προσόντα και η διαδικασία προαγωγής των εξειδικευμένων μελών της Αστυνομίας στον βαθμό του Αστυνόμου Α΄.

 Ειδικότερα, οι υπό αναφορά κανονισμοί περιλαμβάνουν τα ακόλουθα:

1. Προσθήκη πρόνοιας σύμφωνα με την οποία οι υποψήφιοι για προαγωγή στον βαθμό Αστυνόμου Α΄ απαιτείται να είναι μέλη της αντίστοιχης κατηγορίας/ομάδας στην οποία αφορά η κενωθείσα θέση.
2. Τροποποίηση της πρόνοιας που προβλέπει το απαιτούμενο χρονικό διάστημα υπηρεσίας στον βαθμό του Αστυνόμου Β΄ και της συνολικής υπηρεσίας που απαιτείται να κατέχει υποψήφιος για προαγωγή στον βαθμό του Αστυνόμου Α΄ από τρία (3) έτη και εννέα (9) έτη σε έξι (6) έτη και δώδεκα (12) έτη, αντίστοιχα.
3. Τροποποίηση της πρόνοιας που προβλέπει τον τρόπο αξιολόγησης των υποψηφίων για προαγωγή στον βαθμό Αστυνόμου Α΄, ώστε η αξιολόγηση να διενεργείται μόνο με βάση τις γνώσεις και ικανότητές τους σε θέματα διεύθυνσης και διοίκησης, αντί να αξιολογούνται επιπρόσθετα με βάση τις γνώσεις τους σε θέματα συναφή με τα καθήκοντα της θέσης.
4. Τροποποίηση της πρόνοιας που προβλέπει τη διαδικασία αξιολόγησης των εξειδικευμένων μελών της Αστυνομίας, ώστε αυτή να συνάδει με τη διαδικασία αξιολόγησης των υπόλοιπων μελών της που αξιολογούνται από τον άμεσα προϊστάμενό τους χωρίς κανένα διαχωρισμό ανάλογα με την κατηγορία στην οποία ανήκουν.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατά πλειοψηφία του προέδρου και των μελών της βουλευτών της κοινοβουλευτικής ομάδας του Δημοκρατικού Συναγερμού, των μελών της βουλευτών της κοινοβουλευτικής ομάδας ΑΚΕΛ-Αριστερά-Νέες Δυνάμεις, καθώς και του μέλους της βουλευτή του Κινήματος Σοσιαλδημοκρατών ΕΔΕΚ, εισηγείται στην ολομέλεια του σώματος την ψήφιση του νομοσχεδίου σε νόμο και την έγκριση των κανονισμών.

 Τα μέλη της επιτροπής βουλευτές της κοινοβουλευτικής ομάδας του Δημοκρατικού Κόμματος, το μέλος της βουλευτής του Εθνικού Λαϊκού Μετώπου και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχεδίου και των κανονισμών κατά τη συζήτησή τους στην ολομέλεια του σώματος.

 Σημειώνεται ότι, σε περίπτωση ψήφισης του εν λόγω νομοσχεδίου σε νόμο, πρέπει να τροποποιηθεί ο τίτλος του, ώστε να αναφέρεται ως «Ο περί Αστυνομίας (Τροποποιητικός) (Αρ. 3) Νόμος του 2022».

8 Νοεμβρίου 2022

Αρ. Φακ.: 23.01.063.150-2022

 23.03.059.074-2022

ΧΑ/ΣΓΘ, ΑΓ/MC